Oikotien myynti-ilmoitus on otsikoitu: Nyt on kunnon äijäkohde myytävänä. Ilmoituksen perusteella ostajaksi etsitään sotahistoriaharrastajaa, erämiestä tai erähenkistä kaveriporukkaa.

Tällaista kohdetta ei varmastikaan ihan joka päivä tule asuntovälittäjän eteen. Lappeenrantalainen Asuntomesta Oy LKV sai kohteen myyntiin yksityiseltä tilan omistajalta.

– Meille on tullut toistakymmentä kiinnostunutta kyselyä kohteesta, ja osa on käynyt paikan päällä katsomassakin sitä. Olenkin sanonut, että nyt kaikki erämiehet ovat heränneet talviuniltaan oikein kertaheitolla, sanoo kohdetta välittävä Ulla Hartikainen Asuntomesta Oy LKV: stä Lappeenrannasta.

(artikkeli jatkuu alla)

(artikkeli jatkuu alla)

– Koko rumba lähti liikkeelle siitä, kun tämän omistajan kaverit alkoivat Facebookissa jakamaan kohdetta. Nyt ilmoitus on levinnyt kulovalkean tavoin ja vaikuttaa siltä, että koko maassa tiedetään, että bunkkeri on myynnissä, nauraa Hartikainen.

Ulla Hartikainen on eiliseen puoleenyöhön asti vastaillut sähköpostitse innostuneiden ja mahdollisten ostajien kysymyksiin. Yleisin kysymys on ollut, onko bunkkeri hyväkuntoinen ja mitä tilalle voi rakentaa. Itse 0,45-hehtaarin tilalla rakennusoikeutta on vielä rutkasti jäljellä.